Fecko, Martin, poslanec NR SR (2013-01-29):
Ďakujem pekne, pán predsedajúci. Pán minister, pán spravodajca, zastupujúci, kolegyne, kolegovia. Samozrejme, že nie som odborník na energetiku, ale chcem aspoň trošku povedať niekoľko slov aj k tomuto zákonu. V prvom rade, či sa to dá alebo nedá, musím sa vrátiť k forme, akou bol tento zákon predkladaný, to znamená, vlastne k zneužitiu inštitútu skráteného legislatívneho konania. Dovolím si doplniť kolegu Zajaca, ktorý už tu citoval znenie § 89, kedy vlastne skrátené legislatívne konanie je možné. Tak dovoľte mi ešte aj ods. 2, že „o skrátenom legislatívnom konaní môže Národná rada rozhodnúť aj vtedy, ak si rozhodnutie Rady bezpečnosti Organizácie Spojených národov o akciách na zabezpečenie medzinárodného mieru a bezpečnosti vydaného podľa čl. 41 Charty Organizácie Spojených národov vyžaduje neodkladné prijatie zákona“. Pýtam sa, zasadala Bezpečnostná rada OSN a poverila našu vládu prijatím takéhoto zákonného opatrenia? Nedostalo sa mi do uší, takže neviem, prečo to skrátené legislatívne konanie. A myslím si, že každý súdny človek, ktorý túto rozpravu našu sleduje a trošku sa zaujíma, urobí si úsudok sám. Nerád by som bol, aby sa to opakovalo na každej schôdzi, nejaké skrátené legislatívne konanie, pretože tie národohospodárske škody, pán minister, nehnevajte sa, proste nehrozili, ani OSN nezasadalo, takže viac-menej neviem, ako sa to má vysvetliť obyčajným ľuďom v obyčajnej reči národa slovenského. Pán kolega Hudacký predniesol niektoré veci týkajúce sa hlbšej diskusie, ktoré boli po odbornej stránke rozobraté z jeho strany. Myslím si, že tak ako povedal, ak nemáme jasnú koncepciu, energetickú stratégiu rozvoja, žiaľ, ja musím konštatovať, že nám chýba cieľ. A nie iba v rezorte hospodárstva alebo energetiky. Nám chýba cieľ tejto republiky, kam chceme kráčať v jednotlivých rezortoch. Pretože ja vidím, že my každé štyri roky to otáčame, opozícia mení zákony bývalej koalície a naopak. A tak sa predsa žiť nedá. Vážení, národ stráca čas. Ten nevrátime. Ten nevrátime a ja by som bol veľmi rád, keby sme si konečne to uvedomili a v každom rezorte si určili cieľ, ku ktorému sa chceme dostať, aj v energetike, ako to chceme. A myslím si, že jedine takto môžeme prežiť v tých historických búrkach, celosvetových, ktoré na nás, na slovenský národ číhajú. A to je jedno, či je to ekonomické, mravné, hospodárske a neviem aké. Dovoľte mi iba jednu otázku, by som povedal, z odbornejších kruhov, prípadne na zamyslenie predkladateľovi zákona. Bol tu pozmeňujúci návrh, ku ktorému som mal tiež určité body, ale vyzerá, že bolo to tým pozmeňujúcim návrhom, ktorý bol dneska predložený pánom Kondrótom, bolo to vysvetlené, takže zostal mi na menšie pripomienkovanie, respektíve na jednu takú menšiu otázku pre pána ministra. A síce bod 20 v § 5 ods. 7 v druhej vete sa slová „trhovú cenu“ nahrádzajú slovami „cenu najmenej vo výške ceny elektriny na straty podľa § 6 ods. 1 písm. b)“. Je otáznym bodom, je vlastne tá povinnosť predaja elektriny, ktorú distribučná spoločnosť podľa zákona 309/2009 Z. z. povinne vykupuje na krytie strát v sústave za minimálne rovnakú cenu, ako je cena elektriny na straty v prípade, že distribučná spoločnosť povinne vykúpi viac elektriny, ako reálne potrebuje na krytie strát. Elektrická energia sa totiž nedá skladovať. A tak otázka ostáva, ako distribučná spoločnosť naloží s prebytkom elektrickej energie povinne vykúpenej na straty, ak bude cena na spotrebnom trhu aktuálne nižšia, ako je stanovená cena elektriny na straty. Pre ilustráciu iba uvediem, že pre rok 2013 stanovil ÚRSO cenu elektriny na straty vo výške 49,054 eur/MW/h. Treba zdôrazniť, že prekup elektriny na straty sa za ostatné roky stal bežnou realitou vďaka zvyšovaniu inštalovaného výkonu zdrojov, ktoré sa podporuje v rámci zákona č. 309/2009 Z. z. Takže to možno na zamyslenie, ako to vlastne s tým bude. A nakoľko tiež nemôžem súhlasiť s takýmto predkladaným vládnym návrhom, tak navrhujem, aby bol zákon vrátený predkladateľovi späť na prepracovanie, pán spravodajca. Ďakujem pekne za pozornosť, všetko z mojej strany.